C 89/20
RO
Jurnalul Oficial al Uniunii Europene
25.2.2022
3.6.
Norme specifice privind etichetarea produsului la care se referă denumirea înregistrată Organismul de control va verifica faptul că produsul este identificat prin aplicarea unei etichete și a siglei cu mențiunea „Marrone di Combai” de dimensiuni semnificativ mai mari decât ale oricărei alte mențiuni.
Eticheta sau recipientele pot conține următoarele informații: numele și marca producătorului sau a societății de ambalare; greutatea netă inițială și categoria; informații cu caracter nutritiv și dietetic; anul de producție; indicații privind conservarea și utilizarea corecte ale produsului.
Sigla este alcătuită dintr-o castană stilizată înconjurată de țepii unui înveliș stilizat de culoare maro deschis, încadrată într-un pătrat de culoare maro închis (maro deschis – Pantone 465U, maro închis – Pantone 4625U).
Sigla poate avea dimensiunile: 65 mm x 102 mm; 33 mm x 51 mm; 17 mm x 25 mm; 8 mm x 12 mm.
4
Delimitarea concisă a ariei geografice Aria geografică de producție a „Marrone di Combai” acoperă teritoriul următoarelor comune din provincia Treviso: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene și Vittorio Veneto.
5.
Legătura cu aria geografică Teritoriul delimitat la punctul 4 se întinde în întregime pe dealurile fâșiei prealpine.
Teritoriul tipic montan (prealpin) în care se produce „Marrone di Combai” este format, din punct de vedere strict geologic, dintr-un complex de roci calcaroase și silicioase cu morfologie carstică și dintr-un complex de dealuri caracterizat prin ravene adânci, versanți abrupți și prin procese extinse de degradare a solului cauzate de suprapunerea de roci dure și rezistente.
Acest tip de orografie are o importanță semnificativă din punct de vedere climatic: repartizarea lanțului prealpin și a șirurilor de dealuri reușește să creeze un efect de barieră în calea vânturilor orientale, lăsând curs liber curenților din nord, ceea ce atenuează variația temperaturii anuale față de câmpii.
Ploile abundente, distribuite după un regim pluviometric echinocțial, precum și absența totală a ceții, prezentă în toate celelalte localități din câmpia Padului și din cea venețiană, contribuie la caracterizarea climatului, acesta devenind astfel deosebit de propice pentru producția de „Marrone di Combai”.
Analizele senzoriale realizate prin Panel Test au stabilit o corelație pozitivă între caracteristicile pulpei, în special consistența moale, și aprecierea globală a fructului.
Pe lângă aspectele care influențează percepția tactilă, s-a distins un profil aromatic special, apreciat pentru intensitatea pronunțată a senzațiilor condimentate, florale și erbacee prezente intens în produs atunci când este consumat.
Valorile cantitative exprimate de cei care descriu produsul, identificate în mod specific pentru analiza senzorială, au scos la iveală niveluri ridicate de intensitate pentru aromă, persistența aromatică, dulceață și, dimpotrivă, intensități foarte scăzute pentru atributele corelate negativ cu aprecierea globală a fructului, referitoare la astringență și amăreală.
Particularitățile notelor aromatice ale „Marrone di Combai” sunt legate de caracteristicile solurilor din aria de cultivare și exprimă legătura strânsă dintre plantă, sol și mediul de cultură.